延熹华岳庙碑歌
王戬 (Qing)
往岁行经华阴道，岳庙肃肃金天开。老树阴森夹阶戺，古碑寥落缠莓苔。抠衣爰登最高阁，三峰咫尺高崔巍。云气苍茫衣袂接，夕阳明灭众皱堆。藕船大片不肯吃，摇鞭西向趋黄埃。公作华岳庙碑诗寄我，读之口中流沫字里轰风雷。金钟大镛自撞击，韩苏石鼓从胚胎。和诗两篇盘硬语，牵连纪载能别裁。论文人声出燥吻，种瓜者手掀于䰄。属予作和恐蛇足，力薄气索难玮瑰。惟雍州古帝王宅，柴望上自虞周推。嬴颠刘炽盛祠祀，茂陵仙客秋风才。承露铜盘切霄汉，西母为乞蟠桃栽。甲帐珠帘忽零落，初明肠断通天台。洎乎东京际衰乱，黄门北寺吁可哀。甘陵南北兆钩党，豺虎遘患遂令庙阙陵墓成飞灰。集灵宫不可复见，延熹碑碣留蒿莱。千五百年尚无恙，有明中叶方隳隤。宋代摸拓聿近古，譬如汤孔辞器兼而该。公从金吾得此本，圣所贵重逾琼瑰。诗中缕述信谲诡，察莅书写其谁哉。箸垂薤倒体奕奕，龙拿凤跃形恢恢。即非髡邕奏妙技，总依隶邈穷初荄。爰历凡将未遐远，八分三体供潆洄。天丁抉取字仅十，北斗增色连三台。太学苦县尽澌灭，护持完好惟兹才。好之有力竟克致，集古序就长昭回。我犹未见摹拟涩，一似有物横颐颏。新秋旗门怀刺往，小沧浪畔聊追陪。借观亦不求甚解，何妨传示同提孩。摩挲不将寒具污，当其得意且须卷还什袭放胆倾金罍。